钦定古今图书集成/明伦汇编/官常典/第461卷 > 桓石虔
## 钦定古今图书集成/明伦汇编/官常典/第461卷 > 桓石虔

按《晋书桓彝传》：“彝弟豁，豁子石虔，小字镇恶，有才干，
趫捷绝伦。从父在荆州，于猎围中见猛兽被数箭而
伏，诸督将素知其勇，戏令拔箭。石虔因急往，拔得一
箭，猛兽跳，石虔亦跳，高于兽身，猛兽伏，复拔一箭以
归。从温入关。冲为苻健所围，垂没，石虔跃马赴之，拔
冲于数万众之中而还，莫敢抗者，三军叹息，威震敌”
人。时有患疟疾者，谓曰：“桓石虔来以怖之，病者多愈。”
其见畏如此。初，袁真以寿阳叛，石虔以宁远将军、南
顿太守帅诸将攻之，克其南城。又击苻坚将王鉴于
石桥，获马五百匹。除竟陵太守，以父忧去职。寻而苻
坚又寇淮南。诏曰：“石虔文武器干，御戎有方。古人绝
哭，金革弗避。况在馀哀，岂得辞事。可授奋威将军、南
平太守，寻进冠军将军。”苻坚荆州刺史梁成、襄阳太
守阎震率众入寇竟陵，石虔与弟石民距之。贼阻滶
水，屯管城，石虔设计夜渡水，既济，贼始觉，力战破之，
进克管城，擒震，斩首七千级，俘获万人，马数百匹，牛
羊千头，具装铠三百领。成以轻骑走保襄阳。石虔复
领河东太守，进据樊城，逐坚兖州刺史张崇，纳降二
千家而还。冲卒，石虔以冠军将军、《监豫州扬州五郡》
军事、豫州刺史，寻以母忧去职，服阕，复本位。久之，命
移镇马头，石虔求停历阳，许之。太元十三年卒，追赠
右将军。追论平阎震功，进爵作塘侯。第五子诞嗣。